Source: http://docplayer.fi/3307490-Maaseutukehitys-ry-joutsa-luhanka-leivonmaki-toivakka-hankasalmi-konnevesi-paikallinen-maaseudun-kehittamisohjelma-maaseutukehitys-2007-2013.html
Timestamp: 2017-09-25 21:03:26+00:00
Document Index: 307579

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Maaseutukehitys ry ~Joutsa~Luhanka~Leivonmäki~Toivakka~Hankasalmi~Konnevesi~ Paikallinen maaseudun kehittämisohjelma: Maaseutukehitys - PDF
Maaseutukehitys ry ~Joutsa~Luhanka~Leivonmäki~Toivakka~Hankasalmi~Konnevesi~ Paikallinen maaseudun kehittämisohjelma: Maaseutukehitys
Download "Maaseutukehitys ry ~Joutsa~Luhanka~Leivonmäki~Toivakka~Hankasalmi~Konnevesi~ Paikallinen maaseudun kehittämisohjelma: Maaseutukehitys 2007-2013"
1 Maaseutukehitys ry ~Joutsa~Luhanka~Leivonmäki~Toivakka~Hankasalmi~Konnevesi~ Paikallinen maaseudun kehittämisohjelma: Maaseutukehitys
2 SISÄLLYSLUETTELO: 2 1. Toiminta-alueen nykytila Kehittämisyhdistyksen kuvaus Uuden kehittämissuunnitelman laatimisprosessin kulku Aluekuvaus Maantieteelliset olot Väestö- ja ikärakenne Elinkeinorakenne ja työpaikat Kuntien talous ja näkemykset keskeisistä haasteista Maaseutukehityksen näkemykset kehittämishaasteista Ohjelmakaudesta opittua Maaseutukehitys ry:n näkökulmasta Hankkeiden näkökulmasta Kuntien näkökulmasta Ohjelman visio, SWOT ja strategia Visio SWOT eli nelikenttäanalyysi Strategia Ohjelman käytännön toteutus ja hallinto Tiedostus- ja osallistamissuunnitelma Yhteistyö muiden toimijoiden kanssa Ohjelman yhteensovitus Kehittämisen valitut painopistealueet Ohjelman toimenpiteet ja tavoitteet toimintalinjoittain Toimintalinja 1: Yritystoiminnan kehittäminen Toimintalinja 2: Asuin- ja luonnonympäristöstä huolehtiminen Toimintalinja 3: Paikallisyhteisöjen vahvistaminen ja aktivointi Ohjelman kustannukset ja rahoitus 27 LIITTEET Liite 1: Ohjelman työstämiseen käytetyt taustamateriaalit Liite 2: Rahoitetut hankkeet , loppujulkaisu Liite 3: Hallituksen jäsenet ja varajäsenet 2006, taustatahoselvitys Liite 4: Yhdistyksen säännöt Liite 5: Kuntien rahoitussitoumukset
3 1. Toiminta-alueen nykytila 1.1. Kehittämisyhdistyksen kuvaus Maaseutukehitys ry on perustettu alun perin nimellä Kaakkoisen Keski-Suomen Elävät Kylät ry vuonna Alkuperäinen toiminta-alue vuosina oli silloinen kaakkoisen Keski-Suomen seutukunta, johon kuului viisi kuntaa; Joutsa, Luhanka, Leivonmäki, Toivakka ja Hankasalmi. Ohjelmakauden vaihtuessa toiminta-alue laajeni Sumiaisten ja Konneveden kuntiin ja samalla yhdistyksen nimi muutettiin Maaseutukehitys ry:ksi. Yhdistyksen tarkoituksena on paikallisena maaseudun toimijana kehittää omaa toimintaaluettaan yhteistyössä eri kehittäjätahojen kanssa. Toiminnan tavoitteena on luoda yleisiä edellytyksiä asuinympäristön viihtyisyydelle, hyvälle työllisyydelle ja monipuoliselle yritystoiminnalle. Tavoitteen toteuttamiseksi yhdistys on laatinut alueelleen kaksi paikalliseen, asukkaiden omaehtoiseen kehittämistoimintaan perustuvaa kehittämisohjelmaa ja on toteuttanut ohjelmien mukaisia kehittämistoimenpiteitä rahoittamalla erilaisia pienimuotoisia asukaslähtöisiä hankkeita. Yhdistyksen ylintä päätäntävaltaa käyttää yleiskokous, jossa jäsenistö valitsee hallituksen jäsenet ja hyväksyy toiminnan yleiset periaatteet. Käytännön toimintaa ohjaa, valvoo ja toteuttaa yhdistyksen hallitus, jonka alaisuudessa työntekijät toimivat. Yhdistyksen työntekijöinä ovat tähänastisen toiminnan aikana olleet toiminnanjohtaja, hankesihteeri ja osan aikaa toimistosihteeri. Lisäksi on palkattu tarvittaessa hankevetäjiä ja harjoittelijoita. Hallituksen kokoonpanon perustana on kolmikantaperiaate, joka toteutuu siten, että jäsenistä kolmannes on julkisen tahon edustajia, kolmannes paikallisten yhteisöjen edustajia ja kolmannes yksittäisiä maaseudun asukkaita. Kukin hallituksen jäsen on erovuorossa joka kolmas vuosi. Jäseneksi yhdistykseen voi liittyä kuka tahansa alueen maaseudun kehittämisestä kiinnostunut henkilö tai alueella toimiva yhteisö. Vuosittainen jäsenmaksu on ollut yksityisjäseniltä 4 euroa ja yhteisöjäseniltä 10 euroa. Vuoden 2006 syyskuussa yhdistyksen jäsenmäärä oli 446, joista 375 oli henkilö- ja 71 yhteisöjäseniä. Jäsenistö edustaa tasapuolisesti koko alueen julkista hallintoa, yrittäjiä, yhteisöjä ja paikallisia ihmisiä. Jäsenmaksut ja jäsentiedotteet lähetetään jäsenille sekä keväällä että syksyllä. Hallitus hyväksyy uudet jäsenhakemukset ja toteaa eronneet jäsenet jokaisessa hallituksen kokouksessa. Jäsenrekisteriä hoitaa toiminnanjohtaja ja sitä pidetään jatkuvasti ajan tasalla Uuden kehittämissuunnitelman laatimisprosessin kulku Kehittämissuunnitelman laatiminen vuosille aloitettiin keväällä 2005 palkkaamalla harjoittelija kokoamaan alueesta tilastotietoja ja toteuttamaan sidosryhmäkyselyt loppuneille hankkeille, alueen yrityksille ja yhdistyksille, hallituksen jäsenille sekä kuntien kehittämistoimista vastaaville virkamiehille. Tilastotietoja on käytetty alueen nykytilan kuvauksessa. Sidosryhmäkyselyiden pohjalta on koottu ohjelmaan tämän kauden kokemuksia tulevaisuutta ajatellen ja koottu toimintalinjoihin yritysten ja yhteisöjen tarpeita oman toimintansa kehittämiseen. Kyselyjen lisäksi on vuoden 2005 aikana kierretty alueen kyliä, joille on kerrottu tällä kaudella toteutetuista hankkeista, tulevan ohjelmakauden sisällöistä sekä kysytty kyläkohtaisia kehittämistarpeita jatkossa. Kyläiltoja on järjestetty jokaisen kunnan alueella. Yhteensä iltoja järjestettiin 20, joista osa oli useammalle kylälle yhteisiä. Kyläiltoihin on osallistunut kaiken kaikkiaan 301 alueen asukasta. Kylien ajatuksia sisältyy myös ohjelman SWOT analyysiin, joka on koottu kylien kyläsuunnitelmissaan esittämistä SWOT analyyseistä. Alueen nuorille on yhdistyksen toimesta järjestetty kaksi tilaisuutta, joissa heillä on ollut mahdollisuus tuoda omia näkemyksiään esille ja ideoida uusia nuorten toiminnan kehittämistarpeita. Lisäksi Hankasalmen nuoret ja kunta järjestivät yhteistyössä keskustelutilaisuuden, jossa nuorten mielipiteitä kuuntelivat ja kirjasivat kunnan päättäjät ja virkamiehet. Tilaisuus osoitti, että Maaseutukehityksellä on aidosti keskeinen rooli nuorten kehittämistarpeiden mahdollistajana. Näihin nuorison tapah-
4 tumiin osallistui yhteensä 170 alle 30 vuotiasta nuorta. Lisäksi ohjelman kirjoittamisen pohjalla ovat olleet myös kuntien uusimmat kuntastrategiat, niiltä osin kuin niitä on ollut käytettävissä. Toiminnanjohtaja on esitellyt toimintaa vuoden 2005 aikana alueen kunnissa sekä virka- että luottamusmiehille. Kaikille uusille luottamushenkilöille on lähetetty kunnallisvaalien jälkeen tietopaketti yhdistyksen toiminnasta ja sen rahoittamista hankkeista. Lisäksi kuntia on pidetty ajan tasalla yhdistyksen päätöksenteosta lähettämällä hallituksen pöytäkirjat kunnanhallituksille. Kunnanhallitusten päätösten (liitteenä) mukaan kunnat ovat Sumiaisten kuntaa lukuun ottamatta sitoutumassa myös tulevaan ohjelmaan samoilla periaatteilla kuin nykyisen ohjelman aikana. Tämä tarkoittaa sitä että kuntarahan osuus julkisesta rahoituksesta tulisi olemaan 20 %. Sumiaisten kunta yhdistyy vuonna 2007 kuntaliitoksen myötä Äänekoskeen ja liittyy sitä kautta jatkossa pohjoisen Keski-Suomen toimintaryhmän eli Viisari ry:n toiminta-alueeseen. Toiminta-alueen muutos edellyttää yhdistykseltä myös sääntömuutosta, joka on laitettu vireille kevätkokouksessa Sääntömuutosprosessi on vielä kesken PRH:ssa. Ohjelman kokoaminen on tapahtunut edellä mainittujen toimenpiteiden kautta kerätyistä konkreettisista ideoista, tarpeista ja ajatuksista. Ohjelman valmisteluun liittyviin yleisötilaisuuksiin on osallistunut yhteensä 471 henkeä. Tämän lisäksi ohjelman valmisteluun on osallistunut kyselyiden ja haastattelujen kautta 348 henkilöä. Kaiken kaikkiaan ohjelman valmisteluun aktiivisesti osallistuneita henkilöitä on 819 (eli 4,75 % alueen asukkaista). Käytännön kirjoitustyöstä ovat vastanneet hallitus ja työntekijät. Ohjelmaa on lisäksi voinut vapaasti käydä kommentoimassa internetissä. Muutama kommentti tai idea on saatu myös puhelimitse ja sähköpostilla. Ohjelma on ollut kunnissa lausuntokierroksella marraskuussa Aluekuvaus Tulevalla kaudella Maaseutukehitys ry:n toiminta-alueeseen kuuluu kuusi kuntaa: Joutsa, Luhanka, Leivonmäki, Toivakka, Hankasalmi ja Konnevesi. Alueella on asukkaita vuoden 2004 tilaston mukaan Taulukosta 1 näkyvät kuntien väkiluvut ja suhteelliset osuudet koko alueen väestöstä. Kuntien maksuosuudet koko ohjelman kuntarahasta tullaan jakamaan näiden väestön suhteellisten osuuksien perusteella. Toiminta-alueen rajauksesta on tehty neuvottelualoite sekä Veej jakaja ry:n että Viisari ry:n suuntaan. Naapuriryhmät eivät ole nähneet aiheelliseksi ryhtyä neuvottelemaan kanssamme aluemuutoksista. Kangasniemen kunta on osoittanut kiinnostusta ryhmämme toimintatapaa kohtaan ja on käsitellyt asiaa hallinnossaan syyskuussa Kangasniemen kunnan päätös on kuitenkin jatkaa edelleen entiseen tapaan Veej jakaja ry:ssä. Alueen kunnat kuuluvat hallinnollisesti kolmeen eri seutukuntaan. Joutsa, Luhanka ja Leivonmäki muodostavat Suomen pienimmän seudun eli Joutsan seutukunnan. Toivakka ja Hankasalmi ovat osa Jyvässeutua ja Konnevesi puolestaan kuuluu Ääneseutuun. Suomen maaseudun kolmijaon mukaan pääosa alueesta on harvaan asuttua maaseutua. Kunnista ainoastaan Toivakka ja Hankasalmi on luokiteltu ydinmaaseutuun kuuluviksi. Kaupunkeja tai kaupungin läheistä maaseutua ei alueellamme ole. Taulukko 1. Alueen kuntien asukasluvut ja suhteelliset osuudet koko väestöstä. (Tilastokeskus)
5 Taulukko 1. väkiluku % koko väestöstä Hankasalmi ,50 Joutsa ,48 Konnevesi ,31 Toivakka ,77 Leivonmäki ,76 Luhanka 893 5,18 Yhteensä , Maantieteelliset olot Alueen maisemaa hallitsevat metsät, joita pirstovat järvet ja pienet peltolohkot. Pinnanmuodot ovat hyvin vaihtelevia mäkineen ja harjuineen. Ilmasto ja maaperä ovat alueellamme erityisen suosiollisia metsän kasvulle jopa koko maan mittakaavassa. Peltoviljelyyn sopivia alueita on kokonaismaapinta-alaan verrattuna suhteellisen vähän. Taulukko 2. Alueen kuntien pinta-alatietoja.(lähde Tike, Maa- ja metsätalousministeriön tietopalvelukeskus) kok.p-a vettä maata metsää Peltoa ja puutarhaa (ha) Taulukko 2. (km!) (km!) (km!) (ha) Hankasalmi Joutsa Konnevesi Leivonmäki Luhanka Toivakka Yhteensä , Alueen tärkeimmät luonnonvarat ovat metsät ja vesistöt. Vesistöt luokitellaan vedenlaadultaan pääosin erinomaisiksi tai hyviksi, mutta vesistöistä löytyy edelleen kunnostusta vaativia osia. Luhangassa, Leivonmäellä ja Toivakassa on Suomen toiseksi suurimman järven, Päijänteen, rantaa. Alueellamme sijaitsee yksi suoluontoon pohjautuva kansallispuisto, Leivonmäen kansallispuisto. Alueen eteläisen osan halkoo valtatie E 75 eli valtakunnalliseen runkoverkkoon kuuluva 4-tie ja Hankasalmen läpi kulkee valtatie 9 sekä rautatie. Lähin lentokenttä sijaitsee Tikkakoskella, Jyväskylän pohjoispuolella. Ajoaika pääkaupunkiseudulle on alueen eteläosista noin 2 tuntia Väestö- ja ikärakenne Keskeisimmät ongelmat alueella liittyvät väestön vähenemiseen ja vanhenemiseen. Alueen ikärakenteelle (kuva 1.) on ominaista poikkeuksellisen vahvasti painottunut iäkkäiden osuus väestöstä. Luhanka oli vuonna 2005 ikärakenteeltaan Suomen vanhusvoittoisin kunta. Ikärakenne tulee jatkossa vaikuttamaan oleellisesti kuntien palvelurakenteeseen, huoltosuhteeseen, verotulojen kertymään, paikallisen työvoiman saatavuuteen ja aktiivisten toimijoiden määrään. Ennusteiden mukaan väestö jatkaa vähenemistään vuoteen 2040 lähes kaikissa kunnissa, mikäli mitään toimenpiteitä ei tehdä (kuva 2.). Ainoastaan Toivakassa ja Leivonmäellä väestön ennustetaan pysyvän lähes samalla tasolla nykytilanteeseen nähden tai lisääntyvän lievästi. Väestönmuutoksella on merkitystä alueen kuntien talouteen ja samalla koko alueen elinvoimaisuuteen.
6 Ikärakenne 2004 Toivakka Hankasalmi Konnevesi Joutsa Leivonmäki Luhanka 0 % 20 % 40 % 60 % 80 % 100 % Kuva 1. Alueen kuntien ikärakenne vuonna (Tilastokeskus) Väestönmuutos väkiluku Hankasalmi Joutsa Konnevesi Leivonmäki Luhanka Toivakka Kuva 2. Alueen kuntien väestönmuutos vuosina ja ennuste vuoteen Ennuste perustuu nykytilanteeseen, olettamalla että mitään muutoksia tai toimenpiteitä ei tapahdu. (Tilastokeskus) Yhtenä väestönmuutoksen osatekijänä ikärakenteen lisäksi on muuttoliike. Alueella olemassa olevaan ikärakenteeseen ja väestönmuutokseen voidaan vaikuttaa positiivisesti pyrkimällä saamaan alueelle tulomuuttoa enemmän kuin mitä kuolleisuuden ja lähtömuuton kautta alueelta poistuu väestöä. Syntyvyyteen voidaan vaikuttaa lähinnä välillisesti muuttoliikkeen kautta, mikäli tulomuuttajien ikärakenne on suhteellisen nuori. Pääosa muuttoliikkeestä tapahtuu naapurimaakuntien kesken. Tilastokeskuksen tietojen mukaan alueeltamme muutetaan lähinnä muualle Keski-Suomeen tai pääkaupunkiseudulle. Kunnat joihin alueeltamme useimmin muutetaan ovat: Jyväskylä, Laukaa, Jyväskylän mlk, Helsinki, Äänekoski, Suolahti, Joutsa, Kuopio, Tampere ja Hankasalmi. Alueellemme muutetaan pääasiassa joko muualta Keski-Suomesta, pääkaupunkiseudulta tai Etelä-Savosta. Kunnat joista alueellemme päin on eniten muutettu ovat: Jyväskylä, Jyväskylän mlk, Laukaa, Helsinki, Suolahti, Äänekoski, Konnevesi, Vantaa, Tampere ja Hankasalmi.
7 Kuntien nettomuuttoennusteet henkeä Hankasalmi Joutsa Konnevesi Leivonmäki Luhanka Toivakka Kuva 3. Alueen kuntien nettomuuton ennusteet vuoteen 2040 asti. (Tilastokeskus) Elinkeinorakenne ja työpaikat Alueen elinkeinorakenne painottuu vahvasti palveluiden suuntaan. Eniten väestöä työllistävät alat ovat yhteiskunnalliset palvelut, maa- ja metsätalous sekä kauppa-, majoitus- ja ravitsemustoiminta. Teollisuusyrityksiä on alueella lukumääräisesti vähän, mutta niiden rooli työllistäjänä on merkittävä. Valtaosa yrityksistä on pieniä joko vain pelkästään yrittäjän tai hänen lisäkseen muutaman henkilön työllistäviä. Yrityksiä on eniten kaupan, kuljetuksen ja rakentamisen aloilla. Maatilojen määrä on vähentynyt tasaisesti viimeisenä viitenä vuotena. Taulukko 4. Alueen elinkeinorakenne vuonna (Tilastokeskus) maa- ja metsätal. (%) jalostus (%) palvelut (%) Hankasalmi 19,3 22,0 55,1 Joutsa 16,3 23,1 57,6 Konnevesi 16,6 28,3 51,7 Leivonmäki 18,0 22,4 54,8 Luhanka 29,5 19,8 47,3 Toivakka 10,9 27,0 59,4 Keskiarvo 18,4 23,8 54,3 Taulukko 5. Myönnetyt rakennusluvat 2003 ja kesämökit vuonna 2001 ja (Tilastokeskus) myönnetyt rak.luvat kesämökkien määrä kesäasuntoja/km! Hankasalmi ,3 Joutsa ,8 Konnevesi ,7 Leivonmäki ,2 Luhanka ,4 Toivakka ,4 Yhteensä ,2 Oman lisänsä alueen elinkeinoille tuovat vapaa-ajan asukkaat, joita on merkittävä määrä koko alueella. Kesäasukkaat elävöittävät alueen kyläkuntien toimintoja erityisesti kesäisin, mutta myös yhä enenevässä määrin muinakin loma-aikoina. Heidän merkityksensä elinkeinojen edistäjinä alueella korostuu erityisesti kaupan ja palveluiden alalla. Monessa kunnassa rakennuskannasta on jo suurempi osa kesäasuntoina kuin vakituisina asuntoina.
8 Taulukko 6. Alueen yritysten toimipaikat, henkilöstö ja liikevaihto vuonna 2003 sekä niiden muutos ajalla (Tilastokeskus) toimipaikkojen muutos % henkilöstön muutos % liikevaihto muutos % lkm lkm Hankasalmi 242-0, ,1 Joutsa 274 4, ,7 Konnevesi 149 9, ,1 Leivonmäki 65-13, ,0 Luhanka 50-1, ,5 Toivakka 94 2, ,1 Yhteensä 874-0, ,4 Taulukko 7. Eniten työllistävät alat. (% työpaikoista v. 2003). (Tilastokeskus) yht.kunn. palvelut maa- ja metsätal. kauppa, majoitusja ravits.toim. teoll. rakentaminen kuljetus, varastointi ja tietoliik. Yht. Hankasalmi 31,5 21,3 14,4 12,9 4,9 3,7 88,8 Joutsa 31,8 17,5 14,7 10,4 10,6 3,5 88,5 Konnevesi 32,3 21,3 10,1 9,6 5,1 10,0 88,3 Leivonmäki 24,6 14,6 11,1 26,5 5,1 5,1 87,0 Luhanka 29,5 28,7 9,4 3,3 13,1 6,1 90,2 Toivakka 48,7 9,9 9,4 12,8 8,0 4,0 92,8 Taulukko 8. Yritysten määrä eri toimialoilla. (% yrityksistä v. 2001). (Tilastokeskus) tukku- ja vähittäiskuljetus, varastointi rakentakiinteistö, vuokraus ja maa-, riista- ja kauppa ja tietoliik. minen teoll. tutk.palvelut metsätal. Yht. Hankasalmi 21,5 15,1 11,6 14,7 10,0 7,6 80,5 Joutsa 22,2 7,6 13,1 12,0 12,0 7,3 74,2 Konnevesi 17,9 16,0 11,5 12,8 9,6 10,3 78,2 Leivonmäki 11,1 22,2 14,3 22,2 1,6 9,5 81,0 Luhanka 13,7 23,5 17,6 5,9 5,9 9,8 76,5 Toivakka 20,2 19,1 20,2 7,9 2,2 3,4 73,0 Taulukko 9. Maatilojen lukumäärän kehitys vuosina (Lähde Tike, Maa- ja metsätalousministeriön tietopalvelukeskus) Maatilojen lukumäärä Kunta Hankasalmi Joutsa Konnevesi Leivonmäki Luhanka Toivakka Yht Kuntien talous ja näkemykset keskeisistä haasteista Alueen kuntien keskeisimmät ongelmat liittyvät talouden tasapainon säilyttämiseen, julkisten palveluiden turvaamiseen tai vaihtoehtoisten palvelutuotantotapojen löytämiseen, yhteistyöhön ja yhteisen tahtotilan vahvistamiseen. Lisäksi kunnat näkevät oman kehittymisensä kan-
9 nalta tärkeäksi yritysten ja työpaikkojen säilymisen alueella ja siihen liittyen myös osaavan työvoiman saatavuuden. Vetovoimaisen imagon säilyttäminen ja maaseutumaisen asumisen pysyminen yhtenä varteenotettavana asumisvaihtoehtona ovat kuntien keskeisiä haasteita. Päätekijöinä maaseutuasumisen edistämisessä kunnissa ovat asukasviihtyvyyden säilyttäminen ja parantaminen. Kuntien tilikauden tulos Hankasalmi Joutsa Konnevesi Leivonmäki Luhanka Toivakka Kuva 4. Kuntien tilikauden tuloksen kehittyminen viimevuosina. (Tilastokeskus) Kuntien verotulot Hankasalmi Joutsa Konnevesi Leivonmäki Luhanka Toivakka Kuva 5. Kuntien verotulojen kehitys viimevuosina. (Tilastokeskus) Maaseutukehityksen näkemykset kehittämishaasteista Nykytilan kuvauksesta johdettuja tulevaisuuden kehittämishaasteita on alueellamme paljon ja ne liittyvät läheisesti harvaan asutun maaseudun yleiseen ongelmakenttään. Ongelmien ytimessä ovat väestönkehitykseen liittyvät haasteet, joita ovat väestön väheneminen ja ikääntyminen sekä nuorten poismuutto alueelta opiskelumahdollisuuksien puuttumisen takia. Haasteena alueellemme onkin pystyä kasvattamaan nuoristamme maaseutumyönteisiä tulevaisuuden aikuisia, joilla on vahvat juuret kotiseutuunsa. Meidän on pystyttävä tarjoamaan nuorille osallistumis- ja vaikutusmahdollisuuksia vielä silloin kun he ovat alueella. Ohjelmalla halutaan tukea tätä nuorison juurruttamistyötä. Väestön vähenemisen haasteeseen voidaan vastata tulomuuton edistämisellä. Asukkaiden
10 elinympäristöstä ja viihtyvyydestä huolehtiminen on tärkeää sekä tulomuuttajien, alueella jo asuvien että vapaa-ajan asukkaiden asumismukavuuden kannalta. Alueemme erityispiirteenä on vapaa-ajan asukkaiden suuri määrä. Vapaa-ajan asukkaat koetaan alueella merkittäväksi mahdolliseksi tulomuuttoryhmäksi. Haasteena ovat vakituisen ja vapaa-ajan väestön vuorovaikutuksen ja yhteistyön lisääminen sekä palvelutarpeiden tiedostaminen ja palveluiden saatavuus. Vanhusten suhteellinen osuus koko väestöstä on suuri, mikä aiheuttaa jatkossa haasteita vanhusväestölle suunnattujen palvelujen ja toimintojen kehittämiselle. Uusien toimintatapojen luominen on lähivuosina välttämätöntä. Ohjelmamme pyrkii vastaamaan haasteeseen julkisen sektorin apuna sekä yritystoiminnan että yhteisöllisen järjestötoiminnan kautta kanavoidulla kehittämistyöllä. Alueen luonnonolosuhteet tarjoavat puhtaat ja kauniit puitteet asumiselle ja yrittämiselle. Haasteena onkin pystyä säilyttämään luontomme edelleen puhtaana ja kyetä hyödyntämään tärkeintä resurssiamme kestävästi. Vesistöjen hyvän laadun ylläpitäminen korostuu vesistöjen rannoille laajasti levinneen ranta-asutuksen myötä. Yhteiskunnan rahoittamien kehittämisorganisaatioiden (mm. seudulliset yrityspalvelupisteet, kehittämisyhtiöt) puuttuminen alueeltamme johtaa siihen, että kehittämisvastuu on hoidettava paikallisesti ja asukaslähtöisesti. Kuntien ja Maaseutukehitys ry:n lisäksi alueella sijaitsevia rahoitus- tai neuvontatahoja ei ole. Tästä johtuen ohjelmamme on haluttu jättää monia asioita mahdollistavaksi ja laaja-alaiseksi. Ohjelmalla halutaan haastaa paikalliset toimijat ottamaan itse kehittämisvastuu oman alueen kehittämisestä. Asukaslähtöisyys ja paikallisista tarpeista nouseva maaseudun kehittäminen onkin kaikista tärkein ohjelmamme ohjaava ydin. Tämän tyyppisellä alueella ohjelmatyö ei voi olla asioita poissulkevaa, vaan aitoa asukaslähtöistä ja maaseudun monipuolista kehittämistyötä mahdollistavaa toimintaa Ohjelmakaudesta opittua Ohjelmakaudella yhdistys on rahoittanut yhteensä 142 erilaista asukaslähtöistä hanketta. Ohjelman lopullinen kokonaisrahoituskehys oli kaudelle noin 4,7 miljoonaa euroa. Yksittäisten hankkeiden hyväksytyt kokonaiskustannusarviot vaihtelivat euron välillä ja hankekohtainen julkinen tuki on voinut olla enintään euroa. Hankkeet olivat yhteisöjen toteuttamia kehittämishankkeita ja niiden sisällöt vaihtelivat kyläsuunnitelmista uusien toimintojen käynnistämiseen, olemassa olevien toimintojen kehittämiseen, rakentamiseen ja laiteinvestointeihin. Monessa hankkeessa saattoi olla sisäänrakennettuna sekä kehittämistä, rakentamista että laiteinvestointeja. Hankkeet ovat olleet toimijoiden tarpeista lähteviä ja siten myös vahvasti toteuttajiensa näköisiä Maaseutukehitys ry:n näkökulmasta Alueen vahvuutena on ollut sen kuntien samankaltaisuus ja yhtenevä ongelmakenttä. Alueella ei ole muita vastaavanlaisia paikallisia kehittämisorganisaatioita. Ratkaisuja, hankeideoita ja hyviä käytäntöjä on voitu helposti levittää ja ottaa käyttöön koko alueella. Asiakaslähtöinen ohjaus ja neuvonta jo heti hankkeen ideavaiheesta lähtien on havaittu onnistuneeksi ja tehokkaaksi toimintatavaksi. Asiakkaan rinnalla kulkeminen hankkeen alusta sen loppuun saakka on tuonut hankkeiden toteuttajille rohkeutta toimia ja samalla toimintaryhmä on toiminut byrokratian puskurina. Hyvänä käytäntönä on pystytty levittämään sekä omalle alueelle että muiden ryhmien alueelle kunnissa nyt käytössä olevaa hankelainoitusjärjestelmää. Tällä järjestelmällä on pystytty poistamaan hankeaikaisen välirahoituksen puuttumisen aiheuttamia ongelmia.
11 Yhdistyksen hallitukselle (22 vastaajaa) tehdyn itsearviointikyselyn pohjalta hallituksen yhteishenkeä ja ilmapiirin avoimuutta pidetään melko hyvänä tai hyvänä. Hallituksen jäsenten yhteistyökykyisyys, rohkeus sanoa oma mielipide ja rohkeus tehdä päätöksiä saivat myös korkeat arvosanat. Hallituksen jäsenet arvioivat parhaiksi henkilökohtaisiksi ominaisuuksikseen joustavuuden, yhteistyökyvyn ja motivoituneisuuden. Huonoimmat arviot saivat oma aktiivisuus kokouksissa, asiantuntemus ja aktiivisuus kokousten ulkopuolella Maaseutukehityksen asioissa. Yhdistyksellä olisi vielä kehitettävää itsearvioinnissa, jossa jonkinlainen laatukäsikirja olisi paikallaan. Kehitettävää löytyi myös kokoustekniikassa. Yleisesti vastaajat olivat sitä mieltä, että hallitus hoitaa suhteet sidosryhmiin melko hyvin. Hallitus pitää yhteyttä hankkeisiin vastaajien arvioiden mukaan riittävästi. Myös henkilöstön yhteydenpito sidosryhmiin sai hyvät arvosanat. Hallituksen ja henkilöstön välistä suhdetta kehuttiin erityisen paljon ja sitä pidettiin erittäin avoimena. Myös tiedonkulun nopeutta, selkeyttä ja luotettavuutta kehuttiin. Tietomäärää pidettiin runsaana, joskus liiankin. Joidenkin mielestä aivan kaikki saatu tieto ei välttämättä ollut oleellista tai tarpeellista. Tapaa, jolla henkilöstö valmistelee ja toimeenpanee hallituksen käsittelemät asiat pidettiin hyvänä. Yhteistyön yhdistyksen jäsenien kanssa arveltiin sujuvan hyvin, vaikkakin tiedottamista voisi vielä kehittää. Alueen ihmisille tiedotetaan vastaajien mielestä riittävästi. Ohjelman tavoitteista parhaiten arvioitiin toteutuneen perinteen ja kulttuurin hyödyntämisen, yleisen asumisviihtyvyyden, tasa-arvon ja luonnon kestävän kehityksen. Selvästi heikoimmat arviot toteutuksesta saivat alueen asukasmäärä, työmahdollisuudet ja yrittämisen edellytykset. On tosin huomattava, että arvioitaessa asteikolla yhdestä viiteen siinä missä toinen vastaaja piti arvosanaa 3 huonona, toinen saattoi pitää sitä hyvänä ja onnistumisen merkkinä. Kaikki vastaajat pitivät asetettuja tavoitteita realistisina. Jotkut pitivät niitä melko haastavina ja osaa sellaisina, joihin ei kovin helposti pystytä vaikuttamaan, mutta toisaalta vastaajien mielestä tavoitteet tulisikin asettaa korkealle Hankkeiden näkökulmasta Loppuneitten hankkeiden haastattelujen pohjalta voidaan sanoa, että yleisesti hankkeiden toteuttajat näkevät hankkeidensa toteutuneen hyvin. Lähes puolet vastaajista piti hankkeen onnistumista ja tavoitteiden täyttymistä hankkeen tärkeimpänä saavutuksena. Muita tärkeitä saavutuksia olivat viihtyisyyden lisääntyminen, kilpailukyvyn parantuminen, käyttöasteen kasvu ja henkisen hyvinvoinnin lisääntyminen. Hankkeiden onnistumista kuvaa myös se, että 42 % vastaajista ei tekisi mitään toisin, jos lähtisi uudelleen samaan hankkeeseen. Hyvän valmistautumisen ja pohjatyön merkitys korostui myös vastauksissa. Jälkikäteen ajateltuna osa kuitenkin toteuttaisi hankkeen erikokoisena tai hoitaisi hankkeen hallinnoinnin toisin. Ongelmat raha-asioissa ja maksatuksissa ilmenivät lukuisissa vastaajien TE -keskukselle ja Maa- ja metsätalousministeriölle lähettämissä terveisissä. Monet vastaajat moittivat hanketoiminnan byrokraattisuutta ja käsittelyaikojen hitautta ja toivoivat maalaisjärkeä toimintatapoihin. Erityisesti arvosteltiin ohjekustannusten sopimattomuutta yhteisölliseen kehittämiseen ja hankkeen suunnitteluvaiheessa tehtyä päällekkäisyyttä (hakija/te-keskus) kustannusarvioiden laatimisessa. Maaseutukehitys ry:n roolia pidettiin merkittävänä hankkeen rahoituksessa ja
12 enemmistö vastaajista arvioi, että hanketta ei olisi toteutettu ilman Maaseutukehitys ry:n rahoitusta. Niissäkin hankkeissa, jotka olisi joka tapauksessa toteutettu, olisi hankeen vaikuttavuus ollut yhtä suuri vain 15 %:n mielestä. Kaikki vastaajat katsoivat myös saaneensa tarpeeksi neuvoa, tukea ja ohjausta hankkeen kaikissa vaiheissa (suunnittelu, toteutus ja maksatus). Muutamat vastaajat korostivat, että apua ei välttämättä joka vaiheessa kysytty, mutta että sitä olisi kuitenkin ollut saatavilla. Hankkeilla on saatu aikaan pysyviä ja jatkuvia vaikutuksia. Lähes 90 % vastaajista kertoi toiminnan jatkuvan jollain tavalla hankkeen jälkeen. Suuri osa hankkeista oli sellaisia, että niillä luotiin, rakennettiin tai korjattiin joku asia, joka sitten hankkeen jälkeen on luonnollisesti käytössä. Asioita kehitettiin eteenpäin joko uuden hankkeen puitteissa tai omin voimin. Kolmannes vastaajista kertoi, että hanke on synnyttänyt varsinaisen uuden hankehakemuksen. Hankkeiden vaikuttavuutta mittaavia tuloksia esitellään kuvissa 6 ja 7. tieto hanketyöstä hakijan / toiminnan tunnettavuus tieto rahoitusmahdollisuuksista yhteistyö ja verkostot kyllä ei eos omatoimisuus / aktiivisuus 0 % 20 % 40 % 60 % 80 % 100 % Kuva 6. Lisääntyikö hankkeen myötä yhteisönne perinteen ja kulttuurin hyödyntäminen yleinen asumisviihtyvyys nuorten osallistuminen yrittämisen edellytykset asukkaiden elämänlaatu luonnon kestävä kehitys yrittäjäyhteistyö nuorten viihtyvyys uudet palvelumuodot kyllä ei eos työmahdollisuudet tasa-arvo nuorten elämänhallinta alueenne asukasmäärä 0 % 20 % 40 % 60 % 80 % 100 % Kuva 7. Lisääntyikö hankkeen myötä
13 Kuntien näkökulmasta Kuntien näkökulmaa varten haastateltiin kolmeatoista toiminta-alueen kuntien kehittämistoimesta vastaavaa virkamiestä, vähintään yhtä kustakin kunnasta. Kaikki vastaajat kertoivat saaneensa riittävästi tietoa Maaseutukehitys ry:n toiminnasta. Monet korostivat, että tiedonsaanti on ollut omasta aktiivisuudesta kiinni, eli että tietoa olisi ollut tarvittaessa helposti saatavilla. Lähes kaikki vastaajat kehuivat yhteistyön Maaseutukehityksen kanssa sujuneen erittäin hyvin. Maaseutukehitys ry:n toimihenkilöt saivat poikkeuksetta kiittävät arviot työstään. Heitä kuvattiin helposti lähestyttäviksi ja aidosti auttamishaluisiksi. Maaseutukehityksen ohjelman tavoitteiden toteutumisesta parhaimmat arviot saivat luonnon kestävä kehitys, yleinen asumisviihtyvyys ja asukkaiden elämänlaatu. Eniten parhaan arvosanan (5) mainintoja sai perinteen ja kulttuurin hyödyntäminen. Huonoimmat arviot saivat alueen asukasmäärä ja nuorten elämänhallinta. Moni vastaaja korosti, että tavoitteet ovat monen tekijän summa, eli että Maaseutukehitys ei niihin yksin voi vaikuttaa, eikä ole siten yksin vastuussa. Kaikki vastaajat olivat sitä mieltä, että Maaseutukehitys ry on vaikuttanut heidän kuntansa kehitykseen, ja nimenomaan myönteisesti. Erityistä kiitosta sai kylien eteen tehty työ sekä ihmisten ja yhdistysten aktivointi. Hankkeilla kerrottiin toteutetun asioita, jotka ovat kunnan kannalta tärkeitä, mutta ilman hankkeita ne olisivat jääneet tekemättä. Hanketoiminnan pysyviksi tuloksiksi mainittiin ihmisten aktivoituminen, yhteisöllisen toiminnan kehittäminen ja vakiinnuttaminen sekä toimintakulttuurin kehittyminen. Konkreettisiksi aikaansaannoksiksi lueteltiin infrastruktuurin luominen ja kunnostus sekä maisemanhoito. Muutamien mielestä hankkeiden pysyviä tuloksia on vielä liian aikaista arvioida. Kolme neljästä vastaajasta oli sitä mieltä, että erityisesti yritystoiminnan tulisi olla maaseudun kehittämisvarojen kohde tulevaisuudessa. Yrittäjyyttä tulisi tukea monipuolisesti, niin olemassa olevia yrityksiä kuin uusiakin sekä yrittäjyyden yleisten edellytysten parantamista. Maaseutukehityksen toivottiinkin toimivan yritystoiminnan aktivaattorina. Lisäksi kehittämisvaroja toivottiin suunnattavan hyvinvoinnin lisäämiseen ja maaseudulla elämisen edellytysten parantamiseen. Lisäksi mainittiin kansainvälisyys ja kulttuurivaihto, palvelujen kehittäminen, markkinointi sekä autiotilojen saaminen myyntiin. Kuntien virkamiesten toiveena esitettiin lisäksi, että Maaseutukehitys saisi enemmän tehtäviä ja välineitä toimia alueensa kehittäjänä maakunnallisten tahojen sijaan. Yhdistys tuntee alueensa, osaa asiansa ja työllistää toiminnallaan paremmin paikallisia ihmisiä kuin ylemmän tason hankkeet. Moni vastaaja oli tyytyväinen asioiden nykyiseen tilaan, eli he toivoivat toiminnan jatkuvan entisenlaisena. 2. Ohjelman visio, SWOT ja strategia 2.1. Visio 2013 Elinvoimainen maaseutu koostuu siellä asuvista rohkeista, yhteisvastuullisista ihmisistä, monimuotoisista maaseutuelinkeinoista sekä puhtaasta ja viihtyisästä ympäristöstä. Maaseudun toimeentulon ja hyvinvoinnin perustana ovat maa- ja metsätalous, maaseudun muu yritystoiminta sekä maaseudun asukkaat sosiaalisine verkostoineen. Ihmisten tuottamat luovat ratkaisumallit, rohkeus yrittää ja kyky verkostoitua auttavat luomaan työpaikkoja ja tukemaan monipuolista maaseutuyrittäjyyttä. Maaseudulla on tahtoa vaikuttaa omiin asioihin ja elinmahdollisuuksiin.
14 2.2. SWOT eli nelikenttäanalyysi Alueellamme on lähes jokaiselle kylälle laadittu kyläsuunnitelma. Koska suunnitelmat on tehty koko alueen kattavasti, olemme johtaneet koko alueemme nelikenttäanalyysin näistä kyläkohtaisista suunnitelmista poimituista vahvuuksista, heikkouksista, mahdollisuuksista ja uhkista. VAHVUUDET varaan rakennetaan! Luonnonympäristö! Sijainti ja liikenneyhteydet! Toimivat kylät ja aktiiviset ihmiset! Asuinympäristön turvallisuus! Yritykset HEIKKOUDET - poistetaan! Vinoutuva ikärakenne, ei nuoria! Matala koulutustaso! Yritysten ja työpaikkojen puute! Palvelujen puute/ saatavuus! Tulevaisuudenusko horjuu! Ihmisten määrä ja aktiivisuus vähenee MAHDOLLISUUDET - hyödynnetään! Puhdas, turvallinen ja terveellinen asuinympäristö! Asukashankinta! Luonnonympäristön hyödyntäminen matkailussa ja yrittämisessä! Metsän ja energian mahdollisuudet! Etätyön mahdollisuudet! Aktiiviset asukkaat! Kulttuuri ja perinne! Hanketoiminta UHAT - torjutaan! Väestökato, aktiiviväestö katoaa! Palvelut katoavat kokonaan! Yhteistyö ja talkoohenki katoavat! Tulevaisuuden usko katoaa! Ei ole työtä! Heikko kuntatalous ja vähenevä rahoitus lopettavat kehittämistyön! Ympäristön pilaantuminen 2.3. Strategia Ohjelman strateginen ote on asukaslähtöisyys. Aluetta kehitetään alueen toimijoiden omista tarpeista käsin, niillä voimavaroilla, joita kehittämistyöhön on kulloinkin saatavissa. Ohjelman ja yhdistyksen tehtävänä on etsiä kulloisellekin tarpeelle sopivin kehittämis- tai rahoituskeino. Ohjelmalla luodaan puitteet kehittämiselle, joka käytännössä tapahtuu paikallisten toimijoiden
15 toimesta, aloitteesta ja ideasta. Ohjelmalla ei luoda valmiita toimintamalleja, vaan sen avulla tarjotaan mahdollisuus toteuttaa omaa paikallista ajatusta tietyn ongelmakohdan poistamiseksi tai kehittämiseksi. Kaikki asukkaista lähtöisin oleva aluetta kehittävä toiminta on suotavaa ja kannatettavaa. Strategian keskeisenä toteuttamistapana on kansalaistoiminnan aktivoiminen ja vahvistaminen. Strategian toteuttaminen lisää alueen asukkaiden vaikuttamismahdollisuuksia ja tasa-arvoisuutta sekä positiivista sosiaalista kestävää kehitystä Ohjelman käytännön toteutus ja hallinto Hallitustoiminnan vahvuutena ovat olleet taustoiltaan erilaiset hallituksen jäsenet ja heidän laaja edustavuutensa alueen erilaisiin toimijoihin nähden (kuntien, yhteisöjen ja yksittäisten asukkaiden edustukset). Kolmikantaperiaatetta tullaan edelleen toteuttamaan yhdistyksen hallituksen kokoonpanossa. Kenttätyössä on erityisesti onnistuttu asiakaslähtöisessä jo idean alkuvaiheessa käynnistyneessä neuvonnassa. Kielteisiä päätöksiä ei ole juurikaan saatu koko hankemassaan suhteutettuna (7/142). Kuluneen kauden kokemukset ja kertynyt osaaminen tullaan jatkossakin mahdollisuuksien mukaan hyödyntämään toiminnassa, aktivoinnissa, hallinnossa ja talouden järjestämisessä. Toiminta tullaan organisoimaan nykyisen tyyppisesti hyviksi havaittuja toimintatapoja jatkaen ja edelleen kehittäen. Toimisto sijaitsee edelleen Hankasalmella ja kokoaikaisia toimihenkilöitä tulee olla vähintään kaksi. Tällä taataan asiakaslähtöinen ohjaus ja neuvonta tasapuolisesti koko alueella. Toimihenkilöiden hajautettu sijainti sekä Hankasalmella että Joutsassa on ollut vahvuus sekä tehokkuuden että alueen tuntemisen kannalta. Se on myös edistänyt toiminnan tunnettavuutta. Yhdistykselle ja kehittämistyölle on saatu kasvot, jotka asiakkaat muistavat myös jatkossa. Henkilöstön hyvät keskinäiset suhteet ovat olleet käytännön työn sujuvuuden kannalta ensisijaisen tärkeitä. Työntekijöiden vastuita on yhteisten neuvonta- ja aktivointityötehtävien lisäksi jaettu siten, että toiminnanjohtaja vastaa koko ohjelman toteutukseen liittyvistä asioista, kun talouspäällikkö vastaa osaltaan taloushallinnosta ja yritystoiminnan edistämisestä. Käytännössä toimenkuvat kuitenkin ovat melko lähellä toisiaan, johtuen toimihenkilöiden hajautetusta sijainnista ja toiminnan joustavuuden säilyttämisestä. Toimintaryhmille uutena vastuuna suunniteltu hankkeiden saapumisen diarisointi aiheuttaa uusia kustannuksia ja sitoo työvoimaa edellistä kautta enemmän. Käytännössä saatamme joutua ottamaan ulkopuoliset toimistotilat käyttöön myös Joutsan seudulla, kotitoimiston sijaan. Tämä tarkoittaa kustannusten kasvamista nykyiseltä tasolta, siitäkin huolimatta, että kuntien virastojen kanssa voidaan todennäköisesti joustavasti sopia hakemusten vastaanottokäytännöistä loma- ja muina toimiston kiinnioloaikoina. Toimintarahan suunniteltu kustannus ja rahoitus : Kustannuslaji Yhteensä Palkat sivukuluineen Ostopalvelut ja palkkiot Matkakulut Toimistokulut Vuokrat Muut Yhteensä Rahoittaja Yhteensä EU + valtio 80 % Kunnat 20 % Yhteensä Suurimpana tulevaisuuden haasteena toiminnalle ja erityisesti hallinnolle on useampien rahoituslähteiden mukaan ottaminen ohjelman toteutukseen. Tähän on kuitenkin varauduttu ja ESR
16 -rahoitteisten hankkeiden toteuttamista opetellaan parhaillaan välittäjäorganisaatiolta haetun MALUNA maaseudun luovat naiset - hankkeen kautta. Ohjelman toteutuksessa varaudutaan myös uusien hanketyyppien käyttöön. Erityisesti on ajateltu koordinointihankkeen (= sateenvarjohankkeen) sopivan nuorison omaehtoisen toiminnan rahoittamiseen, koska nuorilla ei ole perinteisesti omia rekisteröityjä yhdistyksiä hankkeita toteuttamaan eikä vielä kokemusta yhdistystoiminnasta. Samoin hankkeiden pienimuotoisuus ja monilukuisuus tulisi jatkossa aiheuttamaan kohtuuttoman paljon työtä hallinnon ja maksatusten parissa. Koordinaatiohankkeella voitaisiin myös hoitaa esimerkiksi maaseutuasumisen edistämistä ja alueen markkinointia. Uutena hanketyyppinä käyttöön otetaan myös yritys- ja erityisympäristötuet. Yritystukihankkeista henkilöstöllä on jo kokemusta aikaisempien hankkeiden myötä. Kuluneella ohjelmakaudella osa-aikaisen hankesihteerin toiseen toimenkuvaan on kuulunut myös yrityskohtainen ohjaus- ja neuvontatyö Hankasalmen kunnan alueella. Tämä yhteisöllisen ja yrityskohtaisen ohjauksen yhdistäminen on tuonut alueellemme aitoa synergiaetua neuvonnan tehokkuuden ja oikea aikaisen asiakkaiden tavoittamisen osalta. Erityisympäristötukien käytöstä henkilöstöllä on vähemmän kokemusta. Uusien tukimuotojen käyttöönottoa varten kouluttaudutaan vuosien aikana. Rahoitettavien hankkeiden valinnassa tullaan käyttämään kulloinkin käytetyn rahoituskanavan vallitsevia rahoituskriteerejä. Leader -rahoitteisen hankkeen valintakriteerit tulevat olemaan samat kuin mitä Manner-Suomen maaseudun kehittämisohjelmassa Leader -hankkeiden kriteereistä on todettu: - paikallislähtöisyys ja alhaalta - ylöspäin -periaatteen toteuttaminen - hanke toteuttaa ohjelmaa ja täyttää sille asetetut valintakriteerit - hankkeen pääasiallinen hyöty kohdistuu maaseutualueelle - tasa-arvotavoitteiden toteuttaminen, huomioiden erityisesti maaseudun nuorten elinolojen ja/tai yrittäjyysvalmiuksien tukeminen - riittävä yksityinen rahoitusosuus ja hankkeen aikaisen rahoituksen riittävyys - positiivinen vaikutus työllisyyteen, elinkeinotoimintaan ja/tai maaseudun asukkaiden elinoloihin - edistää yhteistyötä, verkostoitumista ja sosiaalista pääomaa - alueen asukkaiden, yrittäjien, yhteisöjen ja/tai järjestöjen osaamisen kasvaminen - kestävän kehityksen toteutuminen - hankkeen myötä syntyy uusia ratkaisuja, ideoita tai käytäntöjä Kansainvälisille hankkeille tullaan vuosien aikana määrittelemään omat ja tarkemmat valintakriteerinsä ja tukitasot. Kansainvälisyys on ohjelman läpikäyvä teema. Tämä tarkoittaa sitä, että kansainvälisiä toimenpiteitä voidaan toteuttaa jokaisesta ohjelman toimintalinjasta rahoitettuna. Kansainvälisen hankkeen ei välttämättä tarvitse sijoittua ulkomaille, vaan hanke voidaan toteuttaa kokonaan Suomessa, kunhan siinä on kansainvälinen näkökulma tai kumppani jollain tapaa mukana. Hallitus ideoi Skotlannin opintomatkan purkutilaisuudessa kansainvälisiä hankkeita ja toimintaa, jolloin ensisijaisiksi kohderyhmiksi nousivat nuoret ja yritykset. Kansainvälisten hankkeiden teemana voisivat esimerkiksi olla vesistöjen tai muiden luontokohteiden hyödyntäminen matkailussa, ulkomaalaisten asiakkaiden palveleminen englanniksi tai eri maiden erilaisiin toimintakulttuureihin tutustuminen. Yhdessä ideoitiin myös mallia hankkia kummiyrittäjä Euroopasta. Kansainvälisyys voi tuoda parhaimmillaan yrityksille jopa markkina-alueen kansainvälistymisen, tuotantomallien siirtämistä ja muita kokemalla oppimisen oivalluksia. Alueellamme on tarvetta käynnistää ja luoda ruohonjuuritason toimijoiden kansainvälisiä yhteyksiä ja löytää luonnollisia toimijoita ja toimintamalleja edistämään kansainvälistymistä. Kansainvälistyminen ei voi olla itsetarkoitus, vaan sen tulee liittyä aina jotenkin oman alueemme kehittämiseen.
17 Tiedostus- ja osallistamissuunnitelma Kuluneen kauden hyviä käytäntöjä ja kokemuksia tiedottamisesta hyödynnetään myös tulevalla kaudella. Sisäisen tiedotuksen kohderyhmiä ovat yhdistyksen hallitus, työntekijät, jäsenet ja rahoitetut hankkeet. Ulkoisen tiedotuksen kohderyhmänä ovat alueen toimijat, kunnat, rahoittajat ja muut yhteistyötahot. Tiedottamisessa käytetään kulloiseenkin asiaan ja kohderyhmään parhaiten soveltuvaa tiedotustapaa ja -kanavaa. Hankkeiden käytännön toteutuksessa tarvittavan tärkeän tiedon oikea-aikaisen omaksumisen kannalta olemme kokeneet hyväksi tavaksi tiedottaa hanketoimijoille mahdollisimman paljon henkilökohtaisen ohjauksen ja neuvonnan kautta. Yhdistyksen toiminnasta tiedottaminen tapahtuu pääasiassa kotisivujen, jäsenkirjeiden ja paikallislehtien kautta. Yhdistyksen kokousten pöytäkirjat lähetetään edelleen alueemme kunnanhallituksille tiedoksi ja niistä kootaan myös lehdistölle menevä tiedote. Tärkeimmistä päätöksistä tiedotetaan jäsenistölle vähintään kaksi kertaa vuodessa lähetettävissä jäsenkirjeissä sekä sähköpostilla useamminkin. Sähköpostilla tiedotetaan myös aihealueittain muista maaseudun kehittämisen ajankohtaisista asioista, kuten ajankohtaisista tapahtumista, seminaareista ja koulutuksista. Eli toimimme tiedotuskanavana omien sähköpostilistojemme kautta myös muille maaseutua kehittäville tahoille. Hankkeille tapahtuva tiedotus hoidetaan sekä sähköpostilla että hakijoille lähetettävillä hanketiedotteilla. Lisäksi pidetään eri teemoihin liittyviä tiedotustilaisuuksia ja osallistutaan erilaisten toimijoiden kokouksiin tai tilaisuuksiin, joissa voidaan tiedottaa kulloinkin ajankohtaisia asioita. Hankkeiden toiminnasta tiedottaminen tapahtuu pääasiassa hakijoiden toimesta. Yhdistys on ollut mukana tukemassa tätä tiedottamista painattamalla rahoituskyltit rakennusinvestointihankkeille, esittelemällä hankkeita omilla kotisivuillaan ja olemalla mukana maakunnallisen tiedotuslehden, Keski-Suomen Kyläverkkolehden, julkaisemisessa. Lisäksi hyviä esimerkkejä hanketoiminnasta on esitelty erilaisissa tilaisuuksissa. Ohjelmakauden hankkeista tehtiin loppujulkaisu, joka jaettiin alueen kaikkiin kotitalouksiin. Julkaisu sai hyvän vastaanoton ja olemme saaneet siitä paljon positiivista palautetta. Alueen asukkaat ovat aktiivisesti osallistuneet ohjelman kokoamisprosessiin. Tämä luo luonnollisesti hyvän pohjan myös asukkaiden sitoutumiselle ohjelman toteutukseen. Ohjelmaan kirjoitetut tarpeet ja toimenpiteet ovat juuri niitä asioita, joita alueella tahdotaan tehdä. Ohjelman osallistavuus syntyykin tästä asukaslähtöisyydestä: kun alueen toimijat näkevät ohjelmassa oman tarpeensa mukaisen rahoittamiskanavan, he aktivoituvat toimimaan itse. Toteuttamiensa toimenpiteiden kautta he myös osallistuvat laajempaan alueensa kehittämiseen ja ovat yksi omankokoisensa pala alueemme kehittäjäyhteisöä Yhteistyö muiden toimijoiden kanssa Yhteistyötä tullaan edelliskauden tapaan jatkamaan ja jopa lisäämään maakunnan muiden toimintaryhmien sekä muiden naapuriryhmien kanssa. Yhdessä keskisuomalaisten ryhmien hallitusten kanssa ideoidut yhteistyömahdollisuudet tulevat liittymään hallitusten välisen vuorovaikutuksen lisäämiseen, yhteisiin koulutuksiin ja tapahtumiin, tiedottamiseen, arviointiin (mm. sosiaalinen tilinpito) sekä yhteishankkeisiin. Alustavia ideoita yhteishankkeille ovat kansainväliset hankkeet (metsästysmatkailu, Tshekki), kalataloushankkeet, vesistön kunnostus- ja reitityshankkeet. Maakunnan sisäistä yhteistyötä ryhmien välillä on toteutettu muun muassa työntekijöiden yhteisillä työkokouksilla, joita on pidetty noin parin kuukauden välein, ja joissa käsitellään kaikille ajankohtaisia asioita. Samalla palaverit toimivat osaltaan työnohjauksena työntekijöille ja he saavat toisiltaan vertaistukea. Syksyllä 2006 on suunniteltu pidettäväksi mm. kaikkien ryhmien hallituksille tarkoitettu ohjelmaseminaari, jossa hallitusten jäsenet voivat tutustua naapuriryhmien ohjelmiin.
18 Tällä kaudella tehtyä yhteistyötä maakunnallisen kylien yhteenliittymän kanssa jatketaan ja kehitetään. Erityisen onnistuneita käytännön kokemuksia yhteistyöstä Keski-Suomen kylät ry:n kanssa on yhteisestä tiedottamisesta internetsivujen ja yhteisen tiedotuslehden sekä messujen osalta. Myös maaseutuasumisen markkinoinnissa on tehty yhteistyötä. Alueemme kuusi kuntaa ovat tärkeimmät paikalliset yhteistyökumppanimme maaseudun kehittämistyössä. Kunnille on aktiivisesti tiedotettu toiminnasta ja käynnissä olevista hankkeista. Kunnista saatu palaute yhdistyksen toiminnasta on ollut erittäin positiivista. Avointa vuoropuhelua kuntien kanssa tullaan jatkamaan myös tulevalla kaudella. Kaikki kunnat ovat hyväksyneet hallitustasolla ohjelmaluonnoksen ja sitoutuneet ohjelman rahoitukseen. Maaseutukehityksellä tulee jatkossa olemaan myös suurempi rooli alueen kaikkien kuntien elinkeinoelämää palvelevissa verkostoissa. Toiminta-alueellamme ei ole yhtään seudullista yrityspalvelupistettä eikä kehittämisyhtiöiden toimipisteitä. Alueemme kunnista kolme (Joutsan seutu) ei kuulu minkään kehittämisyhtiön tai seudullisen yrityspalvelupisteen toimialueeseen. Kaksi kuntaa (Toivakka ja Hankasalmi) ovat Jyväskylän seudun kehittämisyhtiö Jykes Oy:n yhteistyökuntia. Jykes Oy:n toimipiste sijaitsee Jyväskylässä, josta on käytettävissä yksi yritysneuvoja neljän yhteistyökunnan alueella tilattaessa. Konneveden kunta kuuluu Ääneseudun kehittämisyhtiön alueeseen, jonka toimipiste on alueemme ulkopuolella Äänekoskella. Äänekosken palvelupisteessä toimii seudullinen yrityspalvelupiste, jonka yritysneuvoja pitää sivutoimipistettä kerran viikossa Konnevedellä. Työvoimatoimistojen palvelupisteitä on alueellamme ainoastaan Joutsassa ja Hankasalmella. Joutsan seudulla on parhaillaan menossa yrityspalveluiden uudistamisprosessi, jonka tuloksena ollaan päätymässä verkostomaiseen toimintatapaan. Verkostossa mukana oleminen edellyttää muiden verkoston jäsenten toimintatapojen tuntemista, aktiivista tiedottamista ja yhteisiä säännöllisiä tapaamisia seudun toimijoiden kesken. Tähänastisissa neuvotteluissa on todettu Maaseutukehitys ry:n rooliksi olla mukana yrityspalveluverkostossa sekä yhtenä mahdollisena rahoittajana että neuvonta- ja aktivointitahona. Toimintamallin kokeilua on kuntien kanssa ajateltu toteutettavan Maaseutukehityksen hallinnoiman yritystoiminnan kehittämishankkeen kautta. Edellä kuvatun tilanteen johdosta sekä alueelta saadun palautteen pohjalta Maaseutukehitys ry:n toiminnan laajentamisella yritystoiminnan aktivointiin, neuvontaan ja yleiseen kehittämiseen on alueellamme selkeä tilaus. Alueeltamme puuttuu sellainen toimija, joka aktiivisesti ohjaisi ja aktivoisi yritystoimijoita kehittämis- ja hanketoimintaan. Yritystoiminnan edistämisestä ja rahoittamisesta tulevalla ohjelmakaudella on käyty useita työnjakoneuvotteluja TE keskuksen kanssa Ohjelman yhteensovitus Maaseutukehitys ry on ollut mukana sekä Keski-Suomen maakuntasuunnitelman että maaseutustrategian valmisteluprosessissa. Strategian kokoamista on tehty samanaikaisesti alueellisen maaseutuohjelman ja paikallisen kehittämisohjelman kokoamisen kanssa. Strategian ja ohjelmien vuoropuhelulle on siis ollut paljon mahdollisuuksia ja paikallisia kehittämistarpeita on saatu valmisteluprosessin aikana välitettyä aluetasolle. Ohjelman yhteensopivuudesta alueelliseen maaseutuohjelman kanssa on huolehdittu olemalla mukana alueellisen ohjelman kokoamistyöhön nimetyissä työryhmissä. Sekä Maaseutukehitys ry:stä että alueen paikallistoimijoista on ollut edustus ympäristöä, kulttuuria, matkailua, asumista ja palveluita pohtineissa ryhmissä. Alueen kehittämistarpeita on tuotu työryhmissä esiin ja niitä on myös kirjattu ohjelmaan. Lähitulevaisuudessa tullaan myös päivittämään Keski-Suomen kyläohjelmaa. Maaseutukehi-
19 tys ry oli mukana jo edellisessä kyläohjelman kokoamisprosessissa ja mukana ollaan jatkossakin. Kyläohjelman päivittämisessä tullaan todennäköisesti hyödyntämään toimintaryhmien ohjelmaprosessien aikana esiin nousseita kylien kehittämistarpeita. Tarpeiden lisäksi toimintaryhmillä on oma roolinsa maakunnan eri toimijoiden välisen työnjaon organisoinnin suunnittelussa. TE -keskuksen kanssa on käyty neljä neuvottelua koskien yritystoiminnan rahoituksen työnjakoa jatkossa. Alueelta saadun palautteen pohjalta Maaseutukehitys ry näkee tärkeimmäksi roolikseen yritystoiminnan kehittämisen aktivoinnin, yritysideoiden löytämisen ja lähineuvonnan. Tällaiselle toiminnalle on alueellamme selkeä tilaus, koska alueellamme ei ole seudullisia yrityspalvelupisteitä eikä kuntien kehittämisyhtiöitä. Yrityskohtaisten hankkeiden rahoittamisessa suoraan Maaseutukehityksen ohjelmasta tullaan keskittymään lähinnä pienten (kustannusarvio /hanke) paikallismarkkinoille suuntautuvien ja aloittavien yritysten tukemiseen sekä uutta luovaan tai kokeilevaan yritystoimintaan. Yritystoiminnan kehittäminen tapahtuu kuitenkin pääosaltaan siten, että Maaseutukehitys tekee aktivointia, lähineuvontaa ja rahoitusmahdollisuuksien kartoittamista ja varsinaiset yrityskohtaiset kehittämistoimenpiteet rahoitetaan suoraan TE-keskuksesta. Yrityskohtaiset tuet valmistellaan mahdollisimman aikaisesta vaiheesta lähtien yhteistyössä TE-keskuksen maaseutuosaston yritystutkijoiden kanssa. Alueellamme ei ole aluekeskus- tai osaamiskeskusohjelmia. Myöskään yhtä koko alueen kattavaa seutuohjelmaa ei ole. Joutsan seudun seutuohjelma on valmisteilla ja yhteensovitusta sekä työnjakoa sen osalta on tehty ohjelman valmisteluvaiheessa. Maaseutukehitys ry pyrkii omilla toimillaan olemaan yksi seutuohjelman tavoitteita toteuttava toimija ja tuomaan alueen kehittämiseen mukaan omat resurssinsa ruohonjuuritasolla. Seutuohjelman toteutus perustuu lähinnä olemassa olevien tahojen yhteen kokoamiseen ja toimialoittaiseen klusteriajatteluun. 3. Kehittämisen valitut painopistealueet Ohjelman laaja-alaisuus ja mahdollisuuksien runsaus on tarkoin harkittu valinta ja perustuu alueen luonteeseen ja tiettyihin erityispiirteisiin. Aikaisemman kehittämiskokemuksemme perusteella olemme todenneet, että aluettamme ei voida tuloksekkaasti ja tasapainoisesti kehittää yksittäisten painopistevalintojen kautta. Alueen toimijatahot ovat rajalliset. Alueellamme ei ole oppilaitoksia, erityisiä kärkiyrityksiä tai muita kehityksen vetureita, joiden kautta kehittämistoimia olisi järkevää kanavoida. Tästä syystä mahdollisimman monilla aloilla toimivien, pienten paikallisten toimijoiden mukaan saaminen ohjelman toteuttajiksi on alueellamme ensiarvoisen tärkeää. Aidon asukaslähtöisen kehittämisen takaamiseksi ei ohjelmalla haluta liiaksi rajata asukkaille tärkeiden kehittämistarpeiden toteuttamismahdollisuuksia. Alueen erityispiirteiden vuoksi ohjelmamme on lähtökohdiltaan erilaisia kehittämistoimenpiteitä mahdollistava eikä tarpeellisia toimenpiteitä poissulkeva.
20 Ohjelman valitut painopistealueet eli kolme toimintalinjaa on johdettu suoraan alueen eri toimijoiden esittämistä kehittämistarpeista. Maaseudun kehittämisen kannalta kaikki esille tulleet tarpeet on huomioitu toimintalinjoissa, vaikka niille ei tällä hetkellä tiedettäisikään saatavan rahoitusta nykyisistä rahoituslähteistä. Alueen maaseutumaisesta luonteesta johtuen ohjelmassa keskitytään maaseudun kehittämiseen. Jotta visiomme monien mahdollisuuksien maaseudusta toteutuisi, tulee maaseudulla olla työtä, palveluja, kunnossa olevat perusrakenteet, asumisen ja harrastamisen mahdollisuuksia sekä ihmisten välistä vuorovaikutusta. Ihmiselle on tärkeää voida kokea olevansa yksilönä olennainen osa ympäröivää yhteisöä. Uskomme, että jo yhdenkin perheen päätöksillä ja toimilla voidaan vaikuttaa positiivisesti maaseudun kehittämiseen ja saada työtä sekä asukkaita kylille. Ohjelman läpikäyviksi teemoiksi on valittu nuoret, kansainvälisyys ja kestävän kehityksen toteutuminen. Tasa-arvokysymykset huomioidaan toiminnassa myös läpäisyperiaatteella. Nuorten toimintaan halutaan panostaa entistä enemmän. Nuorison mahdollisuuksien edistämiseen on haluttu keskittyä erillisen alatoimenpiteen kautta, mutta myös muiden toimintalinjojen ja toimenpiteiden alla voidaan toteuttaa nuorisoon kohdistuvia toimenpiteitä. Nuorille halutaan antaa alueella koettuja onnistumisen ja hyväksytyksi tulemisen kokemuksia, jotka auttavat kasvattamaan heille juuria kotiseutuun ja vahvistamaan siipiä oman tiensä löytämiseen tulevaisuudessa. Myös kansainvälinen toiminta on luontevaa aloittaa nuorten parissa toimimalla. Samalla nuoria saadaan osallistumaan enemmän myös kehittämistoimintaan. Kansainvälisyys on toinen ohjelman läpikäyvä teema, jota voidaan toteuttaa eri tasoilla ja kaikkien toimintalinjojen yhteydessä. Kolmantena ohjelman läpikäyvänä teemana on kestävän kehityksen toteutuminen. Kestävän kehityksen taloudellinen, sosiaalinen ja ekologinen näkökulma huomioidaan kaikessa toiminnassa. Hankkeiden tulee olla osaltaan mukana luomassa hyviä elämisen mahdollisuuksia alueellamme myös tuleville sukupolville. Ohjelmalla haetaan myös uusia ratkaisuja maaseudun palvelujen järjestämiseen. Asukaslähtöisestä strategiasta johtuen ei palveluiden järjestämismalleja ole kirjoitettu valmiiksi ohjelmaan, vaan uskotaan vakaasti strategian perusideaan: parhaat mallit ja ideat synnyttävät paikalliset toimijat itse. Toimintalinja 1: Yritystoiminnan kehittäminen 1.1. Työ- ja elinkeinomahdollisuuksien lisääminen 1.2. Paikallisuuden hyödyntäminen yritystoiminnassa 1.3. Yritysten välisen ja kansainvälisen yhteistyön edellytykset Toimintalinja 2: Asuin- ja luonnonympäristöstä huolehtiminen 2.1. Viihtyisä ympäristö 2.2. Harrastusmahdollisuudet 2.3. Maaseutuasumisen edistäminen 2.4. Paikalliset lähipalvelumallit Toimintalinja 3: Paikallisyhteisöjen vahvistaminen ja aktivointi 3.1. Asukkaiden vuorovaikutus 3.2. Uusien taitojen hankinta ja kouluttautuminen 3.3. Paikalliskulttuurin tallentaminen, vahvistaminen ja hyödyntäminen 3.4. Nuorten toimintamahdollisuudet 4. Ohjelman toimenpiteet ja tavoitteet toimintalinjoittain Ohjelman tärkeimpänä tavoitteena on maaseudun elinvoimaisuuden vahvistaminen ja alueen ihmisten elinolojen parantaminen. Tämä pitää sisällään palveluiden säilymisen ja niiden saavutettavuuden turvaamisen, uusien työ- ja ansiomahdollisuuksien luomisen, harrastusmahdol-